For alle unge mellem 18 og 27 år bliver det i uge 37 muligt gratis at besøge 13 nordjyske museer. Anchers Hus, Dorf Møllegård, Drachmanns Hus, Frederikshavn Kunstmuseum, Kystmuseet Bangsbo, Kystmuseet Bangsbo Fort, Kystmuseet Skagen, Kystmuseet Sæby, Museum for Forsyning og Bæredygtighed, Skagens Museum, Utzon Center, Vendsyssel Historiske Museum og Vendsyssel Kunstmuseum deltager i projektet. Også to nordjyske teatre er med i projektet. Her kan unge mellem 18 og 25 år få billetter til 40 kroner. Det drejer sig om Teater Nordkraft og Vendsyssel Teater. Skal være mere tilgængeligt Projektet har fået navnet 'K7 - Syv dages kultur'. Af den simple årsag, at det er syv dage fyldt med kultur. K7 er et landsdækkende initiativ, der skal gøre de danske kulturinstitutioner mere tilgængelige for det unge publikum. Håbet er, at projektet kan gøre museums- og teaterbesøget lidt mere spontant, tilgængeligt og uforpligtende. Dette års K7-kampagne er skabt i samarbejde med CPH STAGE og er støttet af Spar Nord Fonden og Københavns Kommune. Se hvilke nordjyske museer og teatre, der er med her .

Opsummering:
Fra mandag den 12. september til søndag den 18. kan man få gratis adgang til 160 museer og udstillingssteder i hele Danmark.